Zeso nauatoniuicca uada narraro zomeza poua uatimadedeni iape ozaza iqueriqquirrarode.
Totoqquezima ecossarizade,
zodeodenicca taminedeni noppine.
Nezape rrassi inauarraniraha Zesopa naui nocconiza auatomaza iaza uati tade:
—Nirra,
ticappinemana-rrerarri.
Deocca biquehera tiadeniza torrana –nade Zeso.
Narraro uati taha rricazapa poua zepe capamehecca perecorrine noue,
poua pparicca uauarrinarrine noue inade.
Iape ia Zozossede parrissa qqui inezape etizede.
Nazapa Zeso uati tapomade:
—Ticappinemana-rrerarri.
Deocca biquehera tiadeniza torrana.
Pina occa Abi oua zosse naronarrarissa narraro oua naqui tiadeni zosse onarizabaqquina −nade.
Nazapa Zeso iauarri rrappo naza uati tade:
—Deo Corimera ticarrimanarri.
Deo Corime ticarrimaneza madirracca uimasiriza:
“Peperri,
eti rrimani” tiquenezape rricani.
Deo naco narraricca uimasiriza uati rramaui.
Naraha madirracca uimasiriza:
“Peperri,
eti rrimani” tiquena-rrerezape pocca uimasiri rriquerrerani.
Deo naco narraricca uimasiriza uati rrama-rrararrari −nade.
Nazapa Zeso uatimadedeni ia 12 inarraro orrariapa Tome.
Poua tessedenipa pouaza:
Papamade quequenanarrari.
Zeso auatonipozapa Tome iaza nouerazade.
Naraha zotode Zeso uatimadedeni iape Tomeza uati inade:
—Maitta ia Zozossede qqui inade −ineraha Tome attipa:
—Poua zepecca qqui oneza ozepeza perecorrine odiniza bara onezana parrissa onanitoui.
Pparicca toponi uauarrinarrineza naqui ozepeza oro onezana parrissa onanitoui −nade Tome.
Nezape uada 8 nani nattini Zeso uatimadedeni iqueriqquipomade.
Nazapa Tome iazama carrimanade.
Totoqquezima ecossarizeraha rrassi inauarranini nocconiza Zeso auatopomade.
Nazapa iaza uati tapomade:
—Nirra,
tiadeniza Deocca rronehera torrarri −napomade Zeso.
Nazapa Tomeza uati tade:
—Tome,
ozepecca opparicca qqui tarri.
Tizepeza perecorrine,
uauarrinarrine odiniza bara tarri −nade.
—“Parrissa onerrerani” terrerarri.
Pina rrehe tarri −nade Zeso.
Nazapa Tome atti:
—A,
oua Zozossede,
occa Deo!
−nade.
Naraha manaco Zeso Tomeza uati tade:
—Oua qqui tineza parrissa tarraro.
Madirra ouahapa oua qqui toquenarrararaha ouaza parrissa quenarrari.
Narrarideni bodizana Deopa uatizeheri inanarizanitoui−nade Zeso.
Nazama arrirrarope Zeso uatimade ia imadirizeza Zeso canauato-uarrapoui canarizarraride —Parrissa,
Deo Bedi −inaniuarrinede.
Arra canauatori canarraricca uima motape uapi teraha arrirraro papeozape dozo onerrerani.
Nazama arrirraro orrine papeoza dozo narraroza naqui —Parrissa Zesopa Cristo-Mesia,
Deo Bedi −tiquenaniuarrine,
onarraro.
Parrissa tiquenezape ticassiuaueraniuarrine,
onarraro.